31985R3520
L 335/60
JURNALUL OFÍCIAL AL UNIUNII EUROPENE
REGULAMENTUL (CECO, CEE, EURATOM) NR. 3520/85 AL CONSILIULUI
din 12 decembrie 1985
de modificare a Regulamentului (Euratom, CECO, CEE) nr. 549/69 de stabilire a categoriilor de funcționari și alți agenți ai Comunităților Europene cărora li se aplică dispozițiile articolului 12, ale articolului 13 al doilea paragraf și ale articolului 14 din Protocolul privind privilegiile și imunitățile Comunităților
CONSILIUL COMUNITĂȚILOR EUROPENE,
având în vedere Tratatul de instituire a unui Consiliu unic și a unei Comisii unice ale Comunităților Europene și, în special, articolul 28 primul paragraf al acestuia,
având în vedere Protocolul privind privilegiile și imunitățile Comunităților Europene și, în special, articolele 16 și 22 ale acestuia,
având în vedere propunerea Comisiei,
având în vedere avizul Adunării (1),
având în vedere avizul Curții de Justiție,
întrucât este necesară modificarea Regulamentului (Euratom, CECO, CEE) nr. 549/69 (2), astfel cum a fost modificat ultima dată prin Regulamentul (CECO, CEE, Euratom) nr. 2152/82 (3), pentru a se ține seama de următoarele regulamente:
-
Regulamentul (CECO, CEE, Euratom) nr. 1679/85 al Consiliului din 19 iunie 1985 de introducere a unor măsuri speciale și temporare privind încetarea definitivă a raporturilor de muncă ale unor funcționari ai Comunităților Europene din serviciile științific și tehnic (4);
-
Regulamentul (CECO, CEE, Euratom) nr. 2799/85 al Consiliului din 27 septembrie 1985 de modificare a Statutului funcționarilor și a Regimului aplicabil celorlalți agenți ai Comunităților Europene (5);
-
Regulamentul (CECO, CEE, Euratom) nr. 3518/85 al Consiliului din 12 decembrie 1985 de introducere a unor măsuri speciale privind încetarea definitivă a raporturilor de muncă ale unor funcționari ai Comunităților Europene, ca urmare a aderării Spaniei și Portugaliei (6),
ADOPTĂ PREZENTUL REGULAMENT:
Articolul 1
La articolul 2 din Regulamentul (Euratom, CECO, CEE) nr. 549/69 se adaugă următoarele litere:
„(i)
beneficiarii indemnizației prevăzute, pentru cazurile de încetare definitivă a raporturilor de muncă, la articolul 3 din Regulamentul (CECO, CEE, Euratom) nr. 1679/85;
(j)
beneficiarii alocației de șomaj prevăzut la articolul 28a din Regimul aplicabil celorlalți agenți, așa cum rezultă din articolul 33 din Regulamentul (CECO, CEE, Euratom) nr. 2799/85;
(k)
beneficiarii indemnizației prevăzute, pentru cazurile de încetare definitivă a raporturilor de muncă, la articolul 4 din Regulamentul (CECO, CEE, Euratom) nr. 3518/85.”.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Acesta se aplică de la data intrării în vigoare a regulamentelor menționate la articolul 1.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 1985.